CELEX: 52015PC0009
Language: sk
Date: 2015-01-21
Title: Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 13 medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2013/011 BE/Saint-Gobain Sekurit z Belgicka)

|
			
		
		
		52015PC0009
		
			Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 13 medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2013/011 BE/Saint-Gobain Sekurit z Belgicka) /* COM/2015/09 final - 2014/ () */
			
				
		
		
			
			   	DÔVODOVÁ
SPRÁVA
KONTEXT NÁVRHU
1.           Pravidlá, ktoré sa
uplatňujú na finančné príspevky z fondu EGF v prípade žiadostí
podaných do 31. decembra 2013, sú stanovené v nariadení Európskeho
parlamentu a Rady (ES) č. 1927/2006 z 20. decembra
2006, ktorým sa zriaďuje Európsky fond na prispôsobenie sa
globalizácii (ďalej len „nariadenie o EGF“)[1].
2.           Belgicko predložilo 19.
decembra 2013 žiadosť EGF/2013/011 BE/Saint-Gobain Sekurit
o finančný príspevok z EGF v dôsledku prepúšťania po
zatvorení výrobného podniku Saint-Gobain Sekurit Benelux SA (ďalej len
„SGS Benelux“) so sídlom v Auvelais neďaleko Sambreville. Žiadosť
bola až do 4. júla 2014 dopĺňaná o ďalšie informácie.
3.           Po preskúmaní tejto žiadosti
Komisia dospela v súlade s uplatniteľnými ustanoveniami nariadenia o
EGF k záveru, že podmienky na udelenie finančného príspevku z fondu
EGF boli splnené.
ZHRNUTIE ŽIADOSTI
 Žiadosť o poskytnutie finančných prostriedkov z EGF: || EGF/2013/011 BE/Saint-Gobain Sekurit 
 Členský štát: || Belgicko 
 Dátum podania žiadosti: || 19.12.2013 
 Intervenčné kritérium: || Článok 2 písm. c) nariadenia o EGF 
 Hlavný podnik: || Saint-Gobain Sekurit Benelux SA 
 Počet dodávateľov a nadväzujúcich výrobcov: || 0 
 Referenčné obdobie: || 31.8.2013 – 31.12.2013 
 Začiatok uplatňovania personalizovaných služieb pre pracovníkov, ktorým je pomoc určená: || 31.8.2013 
 Počet prepustených pracovníkov v referenčnom období: || 250 
 Počet prepustených pred a po referenčnom období: || 7 
 Celkový počet prepustených pracovníkov: || 257 
 Počet osôb, ktoré sa môžu zapojiť do opatrení: || 257 
 Rozpočet na personalizované služby: || 2 578 379 EUR 
 Rozpočet na implementáciu fondu EGF: || 101 478 EUR (3,8 % z celkového rozpočtu) 
 Celkový rozpočet: || 2 679 856 EUR 
 Finančný príspevok požadovaný z fondu EGF: || 1 339 928 EUR (50 % z celkového rozpočtu) 
ANALÝZA ŽIADOSTI
Súvislosť medzi prepúšťaním a
veľkými štrukturálnymi zmenami v usporiadaní svetového obchodu v dôsledku
globalizácie
4.           Na účely preukázania
súvislosti medzi prepúšťaním a veľkými štrukturálnymi zmenami v
usporiadaní svetového obchodu v dôsledku globalizácie belgické orgány
argumentujú, že v odvetví výroby bezpečnostného skla pre automobilový
priemysel, v ktorom Saint-Gobain Sekurit (SGS) Benelux pôsobí, došlo k závažným
hospodárskym problémom v dôsledku mnohých faktorov, ako napríklad poklesu
výroby automobilového bezpečnostného skla v EÚ, zvýšenia trhových podielov
konkurentov z krajín mimo EÚ a zvýšenia dovozu týchto výrobkov do EÚ.
5.           SGS Benelux bol výrobcom
pôvodného vybavenia, pokiaľ ide o automobilové bezpečnostné sklo
(čelné sklá, bočné okná atď.) a dodávateľom pre rôznych
výrobcov automobilov, čo znamená, že jeho činnosti boli úzko spojené
s výrobnými trendmi automobilového priemyslu. Na základe údajov, na ktoré
sa odvolávajú belgické orgány[2],
došlo v krajinách EÚ-27 v období rokov 2007 až 2012 k poklesu výroby osobných
áut z 21,9 na 19,5 milióna vozidiel (– 11,3 %, ročný rast
– 2,4 %[3]),
pričom vo zvyšku sveta došlo k nárastu zo 47,5 milióna vozidiel na 60,6
milióna vozidiel (+ 27,6 %; ročný rast 5,0 %). Toto zníženie
úrovne výroby automobilov v EÚ, ktoré súvisí so všeobecným poklesom dopytu
spotrebiteľov v EÚ v dôsledku hospodárskej krízy, preto viedlo
k všeobecnému zníženiu dopytu po automobilovom vybavení v EÚ, čo
výrazne zasiahlo dodávateľov automobilového vybavenia. V prípade SGS
Benelux, napríklad počas obdobia pred prepúšťaním (2011/2012) Ford,
Volvo a BMW, ktoré boli hlavnými priamymi klientmi SGS Benelux, zaznamenali v
danom poradí pokles predaja 12 %, 10 % a 2 %[4]. 
6.           Toto zníženie úrovne výroby
viedlo k oslabeniu konkurenčnej pozície výrobcov automobilového
bezpečnostného skla v EÚ. Podľa údajov poskytnutých belgickými
orgánmi[5]
klesol medzi rokmi 2007 a 2013 trhový podiel Saint-Gobain Sekurit o 5
percentuálnych bodov, zatiaľ čo celkový trhový podiel hlavných
výrobcov automobilového skla nachádzajúcich sa v krajinách mimo EÚ, napríklad
Trakya Cam (Turecko)[6]
a Fuyao (Čína), vzrástol z približne 6 % na úroveň mierne nad
10 %, a to najmä v dôsledku nárastu dovozu automobilového
bezpečnostného skla do EÚ.
7.           Vplyvy týchto zmien na
štruktúru obchodu sa ešte viac prehĺbili v dôsledku iných faktorov,
ako sú vysoké výrobné náklady (najmä náklady na prácu), nadmerná kapacita v
dôsledku zníženia úrovne výroby a nízka úroveň investícií do výroby. Ako
ďalší faktor belgické orgány pripomínajú, že medzi výrobcami
a dodávateľmi v automobilovom priemysle existoval všeobecný
trend presúvať výrobu v rámci EÚ zo západnej Európy (najmä Francúzsko,
Belgicko a Španielsko) do východnej Európy. Príkladom tohto javu je
skutočnosť, že v rámci EÚ sa podiel automobilov vyrobených vo
východnej Európe zvýšil z 15 % v roku 2000 na 34 % v roku 2012. V
prípade Saint-Gobain Sekurit to umožnilo iným subjektom ako SGS Benelux
udržať alebo rozvíjať ich činnosti (v dôsledku nižších
jednotkových nákladov práce alebo väčšej geografickej blízkosti ku
klientom).
8.           V dôsledku toho
podľa údajov poskytnutých belgickými orgánmi[7] medzi rokmi 2007 a 2012
zaznamenal SGS Benelux prevádzkovú stratu vo výške 20,46 milióna EUR,
zatiaľ čo v rovnakom období iné podniky Saint-Gobain Sekurit v EÚ
boli stále schopné zaznamenávať prevádzkové zisky. Je preto zrejmé, že
činnosti SGS boli ovplyvnené týmito zmenami v štruktúre obchodu
(zníženie výroby v EÚ, strata podielu na trhu a nárast dovozu, presun
výroby/posun vo výrobe smerom do/k východnej Európy/e), ktoré zapríčinili
koncentráciu/presun činností SGS do ziskovejších subjektov/podnikov,
čo viedlo k prepúšťaniu v SGS Benelux.
9.           Od začiatku
činnosti EGF v roku 2007 neboli predložené žiadne ďalšie žiadosti o
podporu z EGF týkajúce sa konkrétne odvetvia výroby automobilového skla[8], ale existuje mnoho
žiadostí, ktoré sa týkajú výrobcov motorových vozidiel alebo dodávateľov
automobilového vybavenia[9].
Počet prepustených pracovníkov a
splnenie kritérií článku 2 písm. c)
10.         Žiadosť sa zakladá na
intervenčných kritériách stanovených
v článku 2 písm. c) nariadenia o EGF, podľa
ktorého sa vo výnimočných prípadoch môže žiadosť považovať za
prijateľnú aj vtedy, keď intervenčné kritériá stanovené v
článku 2 písm. a) alebo b) nariadenia o EGF nie sú splnené, ak má
prepúšťanie závažný vplyv na zamestnanosť a miestne
hospodárstvo.
11.         Žiadosť sa týka 250
prepustených pracovníkov SGS Benelux počas obdobia štyroch mesiacov od 31.
augusta 2013 do 31. decembra 2013 a 7 pracovníkov SGS Benelux prepustených pred
31. augustom 2014, ktorých sa týka to isté hromadné prepúšťanie. Celkový
počet 257 prepustených pracovníkov sa počítal od dátumu individuálnej
výpovede zo strany zamestnávateľa, ktorou ukončuje pracovný pomer
pracovníka alebo ho prepúšťa tak, ako je uvedené v prvej zarážke druhého
odseku článku 2 nariadenia o EGF („spôsob 1“). Štyria ďalší
pracovníci budú prepustení v neskoršej fáze a nie sú zahrnutí do tejto
žiadosti.
12.         Žiadosť preto
čiastočne spĺňa intervenčné kritériá stanovené
v článku 2 písm. a) nariadenia (ES) č. 1927/2006,
pretože sa týka prepúšťania v jednom podniku v jednom
členskom štáte počas obdobia štyroch mesiacov, ale predstavuje
výnimku z týchto kritérií, pokiaľ ide o minimálny počet
pracovníkov prepustených počas referenčného obdobia, pretože prepustených
bolo menej než 500 pracovníkov.
13.         Belgické orgány tvrdia, že sú
uplatniteľné výnimočné okolnosti, pretože napriek tomu, že počet
prepustených osôb je pod prahovou hodnotou 500 prepustených pracovníkov,
predpokladá sa, že vplyv prepúšťania bude významný. Okrem toho bolo
oznámené, že ďalší podnik patriaci do skupiny Saint-Gobain Group,
Saint-Gobain Glass Benelux prestane v septembri 2014 tiež vykonávať
výrobné činnosti v závode v Auvelais. Celkovo sa očakáva, že
počet priamych prepustených v dôsledku zatvorenia SGS Benelux a
Saint-Gobain Glass Benelux bude veľmi vysoký (približne 260 pracovníkov zo
SGS Benelux a približne 300 pracovníkov zo Saint-Gobain Glass Benelux).
Podľa belgických orgánov je pravdepodobné, že toto prepúšťanie bude
mať závažný vplyv na zamestnanosť a miestne hospodárstvo.
14.         Pokiaľ ide o odvetvie
sklárstva, už v roku 2011 bolo v AGC Automotive, u výrobcu automobilových
skiel nachádzajúceho sa vo Fleurus, v blízkosti Charleroi, prepustených 171
pracovníkov. Vo februári 2014 skupina AGC oznámila svoj zámer uzavrieť
svoju prevádzku na výrobu fotovoltického skla nachádzajúcu sa v Roux pri
Charleroi, čo by mohlo viesť k strate približne 190 pracovných miest.
Na vyššej úrovni medzi rokmi 2011 a 2013 šesť ďalších
spoločností vo výrobnom odvetví uskutočnilo hromadné prepúšťanie
v regióne Namur (strata 290 pracovných miest) a sedem spoločností vo
výrobnom odvetví uskutočnilo hromadné prepúšťanie v regióne Charleroi
(strata okolo 1 400 pracovných miest). Vzhľadom na
sociálno-ekonomickú situáciu príslušnej oblasti a jej susedných oblastí
(Charleroi, Namur) prepustení pracovníci SGS Benelux majú v týchto oblastiach
obmedzené možnosti zamestnať sa, pretože je pravdepodobné, že na obmedzený
počet pracovných miest v odvetví sklárstva im budú konkurovať mnohí
iní pracovníci s podobnou kvalifikáciou a skúsenosťami.
15.         Veľká časť
sklárskych výrobných závodov v Belgicku sa nachádza vo Valónsku (44 zo 122
závodov), kde sa sústreďuje aj väčšina pracovníkov v tomto sektore
(58 %). To možno vysvetliť tak, že Valónsko má silné historické
tradície v oblasti sklárstva. Väčšina spoločností v tomto odvetví sú
pomerne veľké podniky (viac ako 40 % podnikov zamestnáva viac ako 50
zamestnancov). Medzi rokmi 2007 a 2012 počet pracovných miest v odvetví
sklárstva v provinciách Hainaut a Namur poklesol z približne 3 940 na
3 170 (– 19 %), pričom väčšinou ide o stratené
pracovné miesta pri výrobnej linke. V roku 2013 zaznamenal FOREM v provinciách
Hainaut a Namur 301 voľných pracovných miest v odvetví výroby ostatných nekovových
minerálnych výrobkov, z nich konkrétne 96 voľných pracovných miest v
odvetví sklárstva (t. j. 0,25 % celkových voľných pracovných miest a
1,62 % voľných pracovných miest vo výrobnom odvetví). Avšak tieto
voľné pracovné miesta sa netýkali len povolaní konkrétne súvisiacich s
odvetvím sklárstva (napr. sklár), ale aj všeobecných povolaní (predaj,
administratíva, údržba atď.). Deväť z desiatich týchto voľných
miest bolo na dobu určitú.
Vysvetlenie nepredvídateľnej povahy
tohto prepúšťania
16.         Belgické orgány tvrdia, že
rozhodnutie o prepustení pracovníkov z podniku SGS Benelux nebolo možné
predvídať. S cieľom prispôsobiť sa zmenám na trhu skupina
Saint-Gobain zaviedla celú škálu stratégií zameraných na zvýšenie
konkurencieschopnosti a ziskovosti, ktoré viedli k rôznym reorganizáciám, ako
napr. presun výroby zo závodu SGS Benelux v Auvelais. Výroba tvrdeného skla
(bočné okná) bola presunutá do iných závodov a SGS Benelux si udržal len
výrobu vrstveného skla (čelné sklá). Okrem toho v rokoch 2009/2010 bol po
predaji výroby tvrdeného skla zavedený reštrukturalizačný plán, ktorý
obsahoval investície do produktivity a zrušenie 100 pracovných miest. Tieto
reorganizácie umožnili spoločnosti znížiť náklady, ale SGS Benelux
mal stále najvyššie jednotkové náklady práce v rámci skupiny.
17.         Iné faktory, ako napríklad
pretrvávajúca tendencia výrobcov automobilov presúvať svoju výrobu do
východnej Európy a uzavretie závodu Ford Genk v októbri 2012[10], ešte viac podkopali
konkurencieschopnosť SGS Benelux oproti iným závodom v rámci skupiny
Saint-Gobain. V dôsledku toho oznámil obchodné vedenie skupiny Saint-Gobain v
júni 2013 svoj zámer uzavrieť závod SGS Benelux v Auvelais a presunúť
výrobu do iných závodov v rámci organizačného útvaru Saint-Gobain Sekurit
v EÚ.
Identifikácia pracovníkov, ktorým je
pomoc určená
18.         Belgické orgány odhadujú, že
do opatrení spolufinancovaných z EGF sa zapojí všetkých 257 pracovníkov
prepustených pred a počas referenčného obdobia.
19.         Rozdelenie pracovníkov, ktorým
je pomoc určená, podľa pohlavia, štátnej príslušnosti a vekovej
skupiny:
 Kategória || Počet pracovníkov, ktorým je pomoc určená 
 Pohlavie: || muži: || 254 
   || ženy: || 3 
 Štátna príslušnosť: || štátni príslušníci EÚ: || 250 
   || Štátni príslušníci krajín mimo EÚ: || 7 
 Veková skupina: || 15 – 24 rokov: || 5 
   || 25 – 54 rokov: || 236 
   || 55 – 64 rokov: || 16 
   || Nad 65 rokov: || 0 
20.         Šesť pracovníkov, ktorým
je pomoc určená, má dlhotrvajúce zdravotné problémy alebo telesné
postihnutie.
21.         Rozdelenie pracovníkov, ktorým
je pomoc určená, podľa pracovných kategórií[11]:
 Hlavná skupina ISCO-08 || Počet pracovníkov, ktorým je pomoc určená 
 1 Riadiaci pracovníci || 14 
 2 Odborní pracovníci || 6 
 3 Technici a pomocní odborní pracovníci || 27 
 4 Administratívni pracovníci || 7 
 5 Pracovníci v v oddelení služieb a predaja || 2 
 6 Remeselníci a robotníci s príbuznou kvalifikáciou || 34 
 8 Obsluha strojov a zariadení a montážni pracovníci || 154 
 9 Nekvalifikovaní pracovníci || 13 
22.         Belgické orgány v súlade s
článkom 7 nariadenia o EGF potvrdili, že budú dodržané princípy
rovnakého zaobchádzania a nediskriminácie, tak z hľadiska prístupu k
navrhovaným opatreniam, ako aj ich vykonávania.
Opis príslušného územia, jeho orgánov a
zainteresovaných strán
23.         Prepúšťanie v prvom
rade ovplyvní oblasť zamestnanosti Basse-Sambre v okolí mesta Sambreville,
v provincii Namur Valónskeho regiónu. Sociálno-ekonomická situácia v oblasti
Basse-Sambre je výrazne ovplyvnená susediacimi mestskými oblasťami
Charleroi a Namur.
24.         V oblasti Namur patria obce
ležiace pozdĺž údolia Sambre a Meuse vo všeobecnosti k tým, ktoré majú
najslabšie sociálno-ekonomické ukazovatele. Oblasť Namur má približne
118 800 pracovných miest so zamestnaneckým pomerom[12]. Podiel robotníkov je
nižší, ako je priemer Valónskeho regiónu, pričom podiel administratívnych
pracovníkov a štátnych zamestnancov je vyšší. Z hľadiska počtu
pracovných miest hlavné hospodárske odvetvia sú verejná správa a obrana
(17 % pracovných miest), vzdelávanie (13 %), zdravie a sociálne
služby (7 %) a maloobchod (7 %).
25.         Oblasť Charleroi má
približne 131 000 pracovných miest so zamestnaneckým pomerom. V roku 2013
bolo približne 23 % až 24 % registrovaných uchádzačov o
zamestnanie na regionálnych riaditeľstvá v oblastiach Charleroi a Namur
(FOREM) mladších ako 25 rokov, asi 23 % starších ako 50 rokov, približne
35 % až 40 % bolo nezamestnaných viac ako dva roky a približne
45 % až 50 % nemalo vyššie sekundárne vzdelanie[13]. Štrukturálna
nezamestnanosť je relatívne stabilná, keďže závisí od zručností,
ktoré je ťažké získať bez začlenenia do trhu práce.
Nezamestnanosť je teda sústredená na nízkokvalifikované osoby a osoby
mladšie ako 25 rokov alebo staršie ako 50 rokov. Rastie počet
uchádzačov o zamestnanie starších ako 50 rokov. Cyklická
nezamestnanosť od roku 2009 v dôsledku krízy rastie.
26.         Opatrenia realizuje FOREM
(verejná služba pre zamestnanosť a odbornú prípravu Valónskeho
regiónu) cez oddelenie zodpovedné za prechod do iného zamestnania (cellule
de reconversion), ktoré bolo zriadené osobitne ako súčasť
právnych záväzkov vyplývajúcich z postupu hromadného prepúšťania[14]. Oddelenie zodpovedné
za prechod do iného zamestnania v prípade podniku SGS Benelux riadi výbor,
ktorý združuje zástupcov valónskych verejných služieb zodpovedných za
zamestnanosť, odbornú prípravu a hospodárske záležitosti, ako aj zástupcov
FOREM-u, odborov a organizácií rezortnej odbornej prípravy. Niektoré opatrenia
vykonáva SGS Benelux prostredníctvom skupiny interných zamestnancov v oblasti
ľudských zdrojov, ktorá bola špeciálne zriadená na to, aby poskytovala
podporné služby prepusteným pracovníkom (ďalej len „Saint-Gobain
Développement – SGD“).
27.         Okrem FOREM-u a SGD sú
ďalšími organizáciami zapojenými do celkovej koordinácie a realizácie
opatrení:
–              
valónska vláda (predseda vlády Valónskeho regiónu
zodpovedný za koordináciu štrukturálnych fondov, minister pre zamestnanosť
a vzdelávanie, minister hospodárstva),
–              
odbory (FGTB, CSC),
–              
strediská rezortnej odbornej a technickej
prípravy pôsobiace vo Valónskom regióne (centres de compétences, kompetenčné
strediská)[15],

–              
agentúra francúzskeho spoločenstva v Belgicku
pre Európsky sociálny fond (ESF).
Očakávané účinky
prepúšťania na miestnu, regionálnu alebo celoštátnu zamestnanosť
28.         Zatvorenie SGS Benelux povedie
k strate 261 priamych pracovných miest vrátane 218 miest pri výrobnej
linke (status ouvrier). Z týchto prepustených pracovníkov je 257
zahrnutých v žiadosti, pretože zvyšní 4 pracovníci budú prepustení neskôr. Očakáva sa,. že
prepúšťanie v SGS Benelux povedie k strate významného podielu na
zamestnanosti v oblasti Basse-Sambre. Ako už bolo uvedené, oblasť
Basse-Sambre, ktorá sa nachádza v provincii Namur, ale ktorá je zapojená/je
súčasťou aj do trhu práce v oblasti južného Hainaut (Charleroi), sa
vyznačuje relatívne vysokou mierou štrukturálnej nezamestnanosti s
relatívne vysokým podielom dlhodobej nezamestnanosti a nízkej úrovne
kvalifikácie a zručností. Prepúšťanie v SGS Benelux preto prebieha v
ťažkých miestnych sociálno-ekonomických podmienkach, keďže sa v
posledných rokoch v provincii Namur vyskytlo niekoľko reštrukturalizácií
podnikov, najmä v odvetví sklárstva. Ako aj vo zvyšku Valónska, väčšinu
podnikov tvoria malé a stredné podniky (okolo 80 % podnikov v oblasti
zamestnáva menej ako 10 pracovníkov). Avšak stredné veľké podniky a
veľké spoločnosti predstavujú najviac pracovných miest. Podniky s
viac ako 100 pracovníkmi, ako je SGS Benelux, predstavujú len 1,9 %
podnikov v oblasti, ale takmer 42 % pracovných miest. Prepúšťanie v
SGS Benelux sa týka najmä pracovníkov pri výrobnej linke (83 %
zamestnancov má status ouvrier), zatiaľ čo, ako bolo uvedené
vyššie, hlavné odvetvia z hľadiska počtu pracovných miest v
regióne Namur sú tie, ktoré ponúkajú predovšetkým pracovné miesta so statusom employé
(napr. odvetvia služieb vo verejnom záujme). V záujme získania nového
zamestnania v oblasti sa pracovníci z SGS Benelux budú musieť rekvalifikovať,
aby si mohli nájsť prácu v iných povolaniach a/alebo odvetviach.
Personalizované služby, ktoré sa majú
financovať, a rozdelenie odhadovaných nákladov
29.         Len niektoré z opatrení, ktoré
sú súčasťou činností realizovaných belgickými orgánmi na podporu
prepustených pracovníkov z podniku SGS Benelux, budú spolufinancované z EGF.
Opatrenia, ktoré sú záväzné v zmysle postupu hromadného prepúšťania v
Belgicku, a ktoré sa vykonávajú ako súčasť bežných činností
oddelenia zodpovedného za prechod do iného zamestnania (napr. podpora pri
prechode na iné pracovisko, odborná príprava, pomoc pri hľadaní
zamestnania a kariérne poradenstvo atď.)[16],
ako aj doplnkové opatrenia, ktoré sú financované z iných prostriedkov ako EGF,
nie sú preto súčasťou tejto žiadosti o prostriedky z EGF. Celý súbor
opatrení (povinné opatrenia, doplnkové opatrenia, opatrenia EGF) je pod správou
FOREM-u.
30.         Personalizované služby
poskytované prepusteným pracovníkom a spolufinancované z EGF pozostávajú z
týchto opatrení (v skupinách podľa kategórií)[17]:
(1)         
Individuálna pomoc pri hľadaní zamestnania,
vybavovanie jednotlivých prípadov a všeobecné informačné služby:
–              
Preradenie do iného zamestnania
(podpora/usmernenie/integrácia): Tento súbor služieb
vychádza zo štandardných činností, ktoré realizujú oddelenia zodpovedné za
prechod do iného zamestnania. Tieto služby bude zabezpečovať tím
zložený zo zamestnancov FOREM-u (projektový manažér, špecializovaní poradcovia)
v spolupráci so zástupcami bývalých pracovníkov pôsobiacimi ako „sociálni
pomocníci“ (accompagnateurs sociaux), ktorých úlohou je
povzbudzovať pracovníkov, aby využívali opatrenia, a pomáhať im pri
vybavovaní administratívnych úkonov. Na uľahčenie kontaktov medzi
pracovníkmi sú služby poskytované všetkým prepusteným pracovníkom spoločne
v určených priestoroch. Služby tvoria tri druhy činností: i)
informovanie všetkých pracovníkov o možnostiach hľadania zamestnania (ako
napísať životopis a žiadosť o zamestnanie, ako využívať
internetové zdroje atď.), vysvetlenie platných pracovných predpisov
(týkajúcich sa presunu na iné pracovisko, nezamestnanosti, pracovnej zmluvy,
dôchodku), upozornenie na možnú diskrimináciu, prezentácia potenciálnych
povolaní a odvetví atď.; ii) individuálne pohovory s poradcom z FOREM-u
(audit zručností, kariérna dráha, usmernenia týkajúce sa odbornej prípravy
atď.); iii) slobodný a neobmedzený prístup k nástrojom na hľadanie
zamestnania (IT vybavenie s pripojením na internet, telefón, špecializované
dokumenty atď.). Toto opatrenie sa bude týkať všetkých 257 pracovníkov,
ktorým je pomoc určená, na obdobie maximálne 24 mesiacov.
–              
Podpora pri hľadaní zamestnania: FOREM bude takisto vykonávať špecifické činnosti s
cieľom pomôcť pracovníkom pri hľadaní zamestnania a pri
prekonávaní ťažkostí pri prechode do iného zamestnania. Patria sem
stretnutia prepustených pracovníkov s potenciálnymi zamestnávateľmi
(zladenie ponuky a dopytu týkajúcich sa zamestnania), podnikové návštevy,
stretnutia s náborovými pracovníkmi v súvislosti s prípravou na pracovný
pohovor a výmeny skúseností s inými pracovníkmi, ktorí už boli preškolení alebo
si našli zamestnanie po hromadnom prepúšťaní. Toto opatrenie by sa mohlo
týkať potenciálne všetkých 257 pracovníkov, ktorým je pomoc určená
(dobrovoľne podľa individuálnych potrieb).
–              
Proaktívne hľadanie zamestnania: Tím SGD tvoria skúsení odborníci z oblasti ľudských zdrojov zo
skupiny Saint-Gobain, ktorí majú dobrú znalosť miestneho trhu práce a
iných spoločností v tejto oblasti. SGD poskytne balík služieb týkajúci sa
prechodu do iného zamestnania. Prvým krokom budú individuálne rozhovory s
každým z 257 pracovníkov, ktorým je pomoc určená, s cieľom
získať predstavu o ich očakávaniach, kompetenciách a type
zamestnania, ktoré hľadajú. Na základe týchto rozhovorov vypracuje SGD zoznam
profilov podľa pracovných statusov, kompetencií, zemepisného obmedzenia,
povolaní a kvalifikácií. SGD bude hľadať pracovné miesta v regióne a
identifikovať potenciálnych zamestnávateľov. Potom bude
kontaktovať týchto potenciálnych zamestnávateľov, aby im prezentoval
činnosti pri prechode do iného zamestnania a identifikoval voľné
pracovné miesta a možné podporné opatrenia (napr. ďalšia odborná
príprava). SGD potom môže spojiť voľné pracovné miesta s
potenciálnymi kandidátmi zo zoznamu pracovníkov a zaslať užší zoznam
kandidátov potenciálnemu zamestnávateľovi. Potenciálny zamestnávateľ
si od SGD vyžiada životopisy zaujímavých kandidátov. Potenciálny
zamestnávateľ potom kontaktuje kandidáta(-ov), aby začal proces
prijímania zamestnancov (s následnými opatreniami zo strany SGD). Ak je
pracovníkovi ponúknuté pracovné miesto, SGD poskytne pomoc pri administratívnom
postupe a v prípade potreby pri ďalších činnostiach v oblasti
odbornej prípravy. Ak je pracovník odmietnutý, SGD s príslušným pracovníkom
posúdi faktory, ktoré viedli k rozhodnutiu zamestnávateľa, a pomôže danému
pracovníkovi pri príprave na budúce uchádzanie o pracovné miesto. Každý mesiac
sa budú sa konať stretnutia medzi SGD a FOREM prostredníctvom
styčného výboru, aby sa zabezpečilo, že informácie o pracovníkoch sú
aktuálne a že navrhnutí kandidáti spĺňajú kvalifikačné profily,
ktoré potenciálni zamestnávatelia hľadajú.
(2)         
Odborná príprava a rekvalifikácia:
–              
Integrovaná odborná príprava: FOREM alebo kompetenčné strediská, príp. IFAPME[18] by mohli potenciálne
všetkým 257 pracovníkom, ktorým je pomoc určená, poskytnúť širokú
škálu kurzov odbornej prípravy (v závislosti od typu kurzu). Ako prvý krok
budú zamestnanci FOREM-u pomáhať každému účastníkovi stanoviť si
svoje pracovné ciele a vybrať si jeden z troch typov modulov odbornej
prípravy. Pracovníci, ktorí by sa mohli rekvalifikovať na pracovné miesto
podobné tomu, ktoré mali v SGS Benelux, by mohli absolvovať buď
špecifický alebo špecializačný modul (40 hodín) a prispôsobiť tak
svoje spôsobilosti aktuálnym potrebám (napr. obsluha vysokozdvižného vozíka,
špecifické metódy zvárania, znalosti v oblasti IT), alebo doplnkový kurz
na získanie nových kvalifikácií (320 hodín), ktorý by im umožnil hlásiť sa
o zamestnanie v niektorom z nových povolaní v odvetví priemyslu. Na
rekvalifikáciu do úplne inej oblasti činnosti by pracovníci mohli absolvovať
kurz odbornej prípravy (v priemere 960 hodín), aby získali spôsobilosti
potrebné na výkon takéhoto povolania. Na konci každého modulu odbornej prípravy
je možné nové zručnosti posúdiť a zdokumentovať. Podľa typu
odbornej prípravy a charakteru spôsobilostí účastníci získajú buď
formálne uznanie zručností (t. j. osvedčenie o spôsobilosti),
osvedčenie o účasti (v prípade spôsobilostí alebo povolaní, pre ktoré
neexistuje žiadne formálne uznanie), alebo potvrdenie o zručnostiach (v
prípade zručností a spôsobilostí nadobudnutých mimo formálnych kurzov
odbornej prípravy). Formálne uznanie zručností sa overuje hodnotiacimi
skúškami, po ktorých sa udelí tzv. „osvedčenie o spôsobilostiach
nadobudnutých po absolvovaní odbornej prípravy“ (Certificat des Compétences
Acquises en Formation – CECAF). Zručnosti sa overujú hodnotiacimi
skúškami, po ktorých sa udelí potvrdenie o zručnostiach (titres de
compétences).
–              
Špecifická odborná príprava: Ak pracovník musí pre zamestnanie získať špecifické
zručnosti (napríklad ovládanie obrábacieho stroja, IT program, profesijnú
špecializáciu atď.) a FOREM takúto odbornú prípravu neponúka,
kompetenčné strediská (centres de compétences) alebo IFAPME, SGD
budú pokrývať náklady na takéto činnosti, ktoré zahŕňajú
odbornú prípravu prostredníctvom systému pracovného kontaktu (compagnonnage),
stáže vo firmách, odbornú technickú prípravu, jazykovú prípravu atď.
Odhaduje sa, že na tomto opatrení sa zúčastní 200 osôb.
–              
Odovzdávanie skúseností: Skúsení pracovníci si môžu zdokonaliť zručnosti a vedomosti
tým, že sa stanú učiteľmi alebo školiteľmi v oblasti technického
vzdelávania. FOREM a združenia z rôznych oblastí odborného vzdelávania
vypracujú osobitný modul na zvýšenie informovanosti a činnosti pred
odbornou prípravou, ktorý má podporiť niektorých pracovníkov, aby sa
nechali vyškoliť a stali sa učiteľmi odbornej prípravy.
Súčasťou tohto modulu bude poskytovanie špecifických informácií,
technickej pomoci, organizácia stretnutí s odborníkmi z praxe a návštevy
závodov. Modul bude trvať osem týždňov a bude zameraný na približne
10 pracovníkov.
(3)         
Podpora podnikania:
–              
Podpora zakladania podnikov: Pracovníkom, ktorí uvažujú o založení vlastného podniku, bude
poskytnuté poradenstvo a podpora od poradcu pre zakladanie podnikov z FOREM-u.
Táto podpora zahŕňa dve hlavné činnosti: i) spoločné
informačné stretnutia na zvýšenie informovanosti o príležitostiach na
zakladanie podnikov, na poskytovanie informácií o právnych aspektoch a
opatreniach na podporu zakladania podnikov; ii) individuálne pohovory so zainteresovanými
pracovníkmi s cieľom preskúmať ich projekt a skontaktovať ich s
organizáciami podporujúcimi podnikanie a s poskytovateľmi služieb. Poradca
bude úzko spolupracovať s oddeleniami zodpovednými za prechod do iného
zamestnania s cieľom pomôcť pracovníkom s ich podnikateľskými
projektmi. Očakáva sa, že približne 60 pracovníkov sa zúčastní na
informačných stretnutiach a približne 20 sa zúčastní na pohovoroch a
následných činnostiach. 
–              
Podpora samostatnej zárobkovej činnosti: Pre pracovníkov, ktorí by neboli oprávnení na podporu v rámci
„airbag“ systému pre samostatne zárobkovo činné osoby[19], poskytne SGD
dodatočnú podporu vo forme poradenstva odborníkov s cieľom
posúdiť uskutočniteľnosť každého projektu na založenie
podniku a zabezpečiť financovanie projektu vrátane pomoci pri
rokovaniach o pôžičkách za výhodných podmienok. Očakáva sa, že
prospech z tohto opatrenia bude mať približne 5 pracovníkov. V
rozpočte sa počíta so sumou vo výške približne 10 000 EUR na
projekt.
–              
Podpora spoločných projektov: Pracovníkom, ktorí by uvažovali o založení „sociálneho“ podniku
spoločne ako skupina, poskytne poradenstvo a podporu špecializovaná
konzultantská spoločnosť (vybraná prostredníctvom výzvy na
predloženie ponúk) a oddelenie zodpovedné za prechod do iného zamestnania. Táto
podpora zahŕňa informačné a osvetové stretnutia týkajúce sa
zakladania podnikov a základných riadiacich zručností, ako aj poradenstvo
pri zakladaní podniku (napr. vypracovanie podnikateľského plánu,
vypracovanie stanov, marketing atď.). Na pokrytie počiatočných nákladov
takýchto podnikateľských projektov sa môžu poskytnúť granty.
Pracovníci musia predložiť žiadosť, v ktorej je opísaný projekt
(napr. odborné zručnosti a skúsenosti pracovníkov, štúdia
uskutočniteľnosti, finančná analýza, trhový potenciál, vyhliadky
rastu, sociálno-ekonomické prínosy atď.). Podporný výbor oddelenia
zodpovedného za prechod do iného zamestnania, ktorý združuje zástupcov
zamestnávateľov, odborov a FOREM-u, žiadosť posúdi a rozhodne,
či grant udelí alebo nie. Každý pracovník zapojený do projektu môže
získať grant vo výške 5 000 EUR (pričom sa tieto prostriedky
musia rozdeliť medzi všetkých pracovníkov, ktorí sa do projektu zapájajú).
Granty sa môžu použiť na nákup zariadení, tovarov, na propagáciu,
poradenstvo, odbornú prípravu atď. Konzultačná spoločnosť
bude spravovať granty a informovať FOREM o využití výdavkov (faktúry
a podporné doklady). Očakáva sa, že sa na tomto opatrení zúčastní
približne 30 pracovníkov, pričom sa pracovníkom udelí päť podporných
grantov.
(4)         
Príspevky:
–              
Príspevok na sťahovanie: Ak je pracovníkovi ponúknuté nové zamestnanie (prostredníctvom skupiny
na hľadanie zamestnania v rámci SGS Benelux), ktoré si vyžaduje, aby
pracovník zmenil pobyt, SGS Benelux môže poskytnúť tomuto pracovníkovi
príspevok až do výšky 5 000 EUR na pokrytie nákladov na
sťahovanie. Príspevok bude vyplácať SGD na základe zaplatenej faktúry
za skutočne vynaložené náklady (náhrada). Toto opatrenie by mohlo
využiť až 20 pracovníkov.
–              
Stimul pre nábor: Ak je
pracovníkovi ponúknuté nové pracovné miesto v rámci zmluvy na dobu
neurčitú, SGD môže poskytnúť novému zamestnávateľovi príspevok
na mzdové náklady pracovníka zodpovedajúci jednomesačnej mzde daného
pracovníka. Výška stimulu pre nábor vyplateného zamestnávateľovi bude
zodpovedať skutočným nákladom zamestnávateľa na prácu (vrátane
daní a povinných príspevkov na sociálne zabezpečenie)[20]. SGD a
zamestnávateľ podpíšu dohodu, čo sa týka stimulu pre nábor. Stimul
pre nábor vyplatí SGD po podpise pracovnej zmluvy okrem prípadov, ak sa s novým
zamestnávateľom dohodne inak. Toto opatrenie by mohlo využiť asi 100
pracovníkov.
31.         Tieto opatrenia sú aktívnymi
opatreniami na trhu práce v rámci oprávnených činností stanovených v
článku 3 nariadenia o EGF. 
32.         Celkové náklady na opatrenia
sa odhadujú na 2 679 856 EUR vrátane
2 578 379 EUR na personalizované služby a 101 478 EUR
na implementáciu fondu EGF (3,8 % z celkových nákladov). Celková výška finančného príspevku požadovaného
z EGF je 1 339 928 EUR (50 % celkových nákladov).
 Opatrenia || Odhadovaný počet pracovníkov, ktorým je pomoc určená || Odhadované náklady na pracovníka, ktorému je pomoc určená (v EUR)* || Celkové náklady (EGF a vnútroštátne spolufinancovanie) (v EUR)* 
 Personalizované služby: ||   ||   ||   
 1. Individuálna pomoc pri hľadaní zamestnania, vybavovanie jednotlivých prípadov a všeobecné informačné služby: ||   ||   ||   
 –    Prechod do iného zamestnania (podpora/usmernenie/integrácia) || 257 || 2 263 || 581 556 
 –    Podpora pri hľadaní zamestnania || 257 || 175 || 45 000 
 –    Proaktívne hľadanie zamestnania || 257 || 2 482 || 637 860 
 2. Odborná príprava a rekvalifikácia ||   ||   ||   
 –    Integrovaná odborná príprava || 257 || 1 293 || 332 263 
 –   Špecifická odborná príprava || 200 || 1 500 || 300 000 
 –   Odovzdávanie skúseností || 10 || 300 || 3 000 
 3. Podpora podnikania: ||   ||   ||   
 –   Podpora na zakladanie podnikov || 58 || 388 || 22 500 
 –   Podpora samostatnej zárobkovej činnosti || 5 || 10 240 || 51 200 
 –   Podpora spoločných projektov || 30 || 1 833 || 55 000 
 4. Príspevky: ||   ||   ||   
 –    Príspevok na sťahovanie || 20 || 5 000 || 100 000 
 –    Stimul pre nábor || 100 || 4 500 || 450 000 
 Medzisúčet: || – || – || 2 578 379 
 Výdavky na implementáciu fondu EGF: ||   ||   ||   
 1. Prípravné činnosti || – || – || 30 000 
 2. Riadenie || – || – || 19 200 
 3. Informácie a propagácia || – || – || 18 500 
 4. Kontrolné činnosti || – || – || 33 778 
 Medzisúčet: || – || – || 101 478 
 Celkové náklady: || – || – || 2 679 856 
 Príspevok z EGF (50 % z celkových nákladov) || – || – || 1 339 928 
 *Zaokrúhlené čísla 
33.         Belgické orgány potvrdili, že
opísané opatrenia dopĺňajú činnosti financované zo
štrukturálnych fondov a že boli prijaté vhodné opatrenia, ktoré zabraňujú
dvojitému financovaniu.
Dátum, odkedy sa začali alebo sa
plánujú začať personalizované služby pre pracovníkov, ktorým je pomoc
určená
34.         Belgické orgány začali
poskytovať personalizované služby pracovníkom, ktorým je pomoc
určená, 31. augusta 2013. Výdavky na tieto opatrenia sú preto oprávnené na
udelenie finančného príspevku z EGF od uvedeného dátumu.
Postupy konzultácií so sociálnymi
partnermi
35.         Manažment SGS Benelux a
odborové zväzy v júli 2013 uzavreli ako súčasť postupu hromadného
prepúšťania sociálny plán. V sociálnom pláne sa stanovujú rôzne opatrenia,
na ktorých sa dohodli rôzni zúčastnení sociálni partneri. Ako už bolo
uvedené, odbory a bývalý zamestnávateľ (SGS Benelux) sú priamo zapojené do
riadenia oddelenia zodpovedného za prechod do iného zamestnania, ako aj do
realizácie určitých opatrení.
36.         Belgické orgány potvrdili, že
boli splnené požiadavky stanovené vo vnútroštátnych právnych predpisoch
a v právnych predpisoch EÚ, ktoré sa týkajú hromadného prepúšťania.
Informácie o opatreniach, ktoré sú
povinné podľa vnútroštátnych právnych predpisov alebo kolektívnych zmlúv
37.         Podľa belgických
federálnych právnych predpisov[21]
musia podniky, v ktorých dôjde k hromadnému prepúšťaniu, poskytnúť
prepusteným pracovníkom služby súvisiace s ich prechodom do iného zamestnania.
Služby súvisiace s ich prechodom do iného zamestnania musia byť
poskytované v dĺžke najmenej 30 hodín počas troch mesiacov
pracovníkom vo veku do 45 rokov a najmenej 60 hodín počas šiestich
mesiacov pracovníkom vo veku 45 rokov a viac. Všetci pracovníci zamestnaní na
dobu neurčitú, až na niektoré osobitné výnimky, musia služby súvisiace s
ich prechodom do iného zamestnania využiť. Podľa valónskych právnych
predpisov[22]
môžu organizácie zastupujúce pracovníkov požiadať FOREM o zriadenie
oddelenia zodpovedného za prechod do iného zamestnania, ktoré bude
poskytovať podporu prepusteným pracovníkom. Rozhodnutie FOREM-u
zriadiť oddelenie zodpovedné za prechod do iného zamestnania závisí od
jeho uváženia a zapojenie zamestnávateľov alebo pracovníkov do opatrení
realizovaných týmto oddelením nie je povinné. Napriek tomu však možno služby
zabezpečované uvedeným oddelením považovať za splnenie právnych
záväzkov, pokiaľ ide o služby súvisiace s prechodom do iného zamestnania.
38.         Belgické orgány potvrdili, že:
–              
finančný príspevok z EGF nenahradí opatrenia,
za ktoré sú na základe vnútroštátneho práva alebo kolektívnych zmlúv zodpovedné
podniky[23],
–              
opatrenia poskytujú podporu jednotlivým pracovníkom
a nebudú použité na reštrukturalizáciu podnikov alebo odvetví,
–              
na opatrenia sa neposkytne finančná podpora z
iných fondov alebo finančných nástrojov Únie[24].
Systémy riadenia a kontroly
39.         Žiadosť obsahuje podrobný
opis systémov riadenia a kontroly, v ktorom je špecifikovaná konkrétna
zodpovednosť zainteresovaných subjektov. Riadiaci výbor zložený zo
všetkých organizácií zapojených do realizácie opatrení v rámci EGF
ručí za celkové nadväzujúce opatrenia a koordináciu. Finančný
príspevok z EGF budú riadiť a kontrolovať tie isté subjekty ako v
prípade Európskeho sociálneho fondu. Jeden subjekt v rámci agentúry ESF
federácie Valónsko-Brusel (predtým francúzske spoločenstvo
v Belgicku) bude vystupovať ako riadiaci orgán a iný nezávislý
subjekt v rámci agentúry ESF ako platobný orgán. Generálny sekretariát
federácie Valónsko-Brusel bude vystupovať ako certifikačný orgán a
FOREM ako sprostredkovateľ.
Financovanie
40.         Článok 12 nariadenia
Rady (EÚ, Euratom) č. 1311/2013, ktorým sa ustanovuje viacročný
finančný rámec na roky 2014 – 2020[25],
umožňuje mobilizáciu Európskeho fondu na prispôsobenie sa globalizácii
(EGF) s ročným stropom 150 miliónov EUR (v cenách z roku 2011) nad
rámec príslušných okruhov finančného rámca.
41.         Vzhľadom na maximálnu
možnú výšku finančného príspevku z EGF a možnosti prerozdelenia
rozpočtových prostriedkov Komisia navrhuje mobilizovať EGF
v celkovej výške požadovaného príspevku (1 339 928 EUR), čo
predstavuje 50 % celkových nákladov na navrhované opatrenia.
42.         Navrhované rozhodnutie
mobilizovať fond EGF prijmú spoločne Európsky parlament a Rada,
ako sa stanovuje v bode 13 Medziinštitucionálnej dohody
z 2. decembra 2013 medzi Európskym parlamentom, Radou a Komisiou
o rozpočtovej disciplíne, spolupráci v rozpočtových
otázkach a riadnom finančnom hospodárení[26].
43.         Komisia predkladá samostatne
žiadosť o prevod s cieľom zahrnúť do rozpočtu na
rok 2015 osobitné viazané rozpočtové prostriedky, ako sa vyžaduje v bode
13 medziinštitucionálnej dohody z 2. decembra 2013.
Zdroj platobných rozpočtových
prostriedkov
44.         Na úhradu sumy 1
339 928 EUR sa použijú rozpočtové prostriedky pridelené
rozpočtovému riadku EGF v rozpočte na rok 2015.
Návrh
ROZHODNUTIE EURÓPSKEHO PARLAMENTU A RADY
o mobilizácii Európskeho fondu na
prispôsobenie sa globalizácii podľa bodu 13 medziinštitucionálnej dohody z
2. decembra 2013 medzi Európskym parlamentom, Radou a Komisiou
o rozpočtovej disciplíne, spolupráci v rozpočtových otázkach
a riadnom finančnom hospodárení
(žiadosť EGF/2013/011 BE/Saint-Gobain Sekurit z Belgicka)
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie,
so zreteľom na nariadenie Európskeho
parlamentu a Rady (ES) č. 1927/2006 z 20. decembra 2006, ktorým sa
zriaďuje Európsky fond na prispôsobenie sa globalizácii[27], a najmä na jeho
článok 12 ods. 3,
so zreteľom na Medziinštitucionálnu
dohodu z 2. decembra 2013 medzi Európskym parlamentom, Radou a Komisiou o
rozpočtovej disciplíne, spolupráci v rozpočtových otázkach a
riadnom finančnom hospodárení[28],
a najmä na jej bod 13,
so zreteľom na návrh Európskej komisie[29],
keďže:
(1)       Európsky fond na
prispôsobenie sa globalizácii (EGF) bol zriadený s cieľom poskytovať
dodatočnú podporu pracovníkom prepusteným v dôsledku veľkých
štrukturálnych zmien v usporiadaní svetového obchodu spôsobených globalizáciou
a pomôcť im pri opätovnom začleňovaní sa na trh práce.
(2)       Fond EGF nesmie
prekročiť maximálnu ročnú sumu 150 miliónov EUR (v cenách z roku
2011), ako sa stanovuje v článku 12 nariadenia Rady (EÚ, Euratom)
č. 1311/2013, ktorým sa ustanovuje viacročný finančný rámec
na roky 2014 – 2020[30].
(3)       Belgicko podalo 19. decembra
2013 žiadosť o mobilizáciu EGF v súvislosti s prepúšťaním v podniku
Saint-Gobain Sekurit Benelux SA a do 4. júla 2014 ju doplnilo o dodatočné
informácie. Táto žiadosť spĺňa požiadavky na stanovenie
finančných príspevkov podľa článku 10 nariadenia (ES)
č. 1927/2006. Komisia preto navrhuje mobilizovať prostriedky vo
výške 1 339 928 EUR.
(4)       EGF by sa preto mal
mobilizovať s cieľom poskytnúť finančný príspevok
v súvislosti so žiadosťou Belgicka,
PRIJALI TOTO ROZHODNUTIE:
Článok 1
V rámci všeobecného rozpočtu Európskej
únie na rozpočtový rok 2015 sa z Európskeho fondu na prispôsobenie sa
globalizácii (EGF) mobilizujú prostriedky vo
výške 1 339 928 EUR vo forme viazaných a platobných
rozpočtových prostriedkov.
Článok 2
Toto rozhodnutie sa uverejní v Úradnom
vestníku Európskej únie.
V Bruseli
Za Európsky parlament                                 Za
Radu
predseda                                                        predseda
[1]               Ú. v. EÚ L 406, 30.12.2006, s. 1.
[2]               Zdroj: Medzinárodná organizácia výrobcov motorových
vozidiel (OICA).
[3]               Kumulovaná ročná miera rastu.
[4]               Zdroj: PwC AutoFacts. Registrácie nových osobných
automobilov.
[5]               Zdroj: Štúdia Syndex, máj 2013.
[6]               Trakya Cam však vlastní továrne na výrobu automobilového
skla v Bulharsku a Rumunsku.
[7]               Zdroj: Štúdia Syndex, máj 2013.
[8]               Pozri databázu EGF, ktorá je k dispozícii na http://ec.europa.eu/social/main.jsp?catId=582.

[9]               Pozri návrhy Komisie v prípadoch EGF/2007/001 FR/Peugeot
suppliers (rozhodnutie KOM(2007) 415 v konečnom znení z 12.7.2007),
EGF/2007/010 PT/Lisboa-Alentejo (rozhodnutie KOM(2009) 94 v konečnom znení
z 20.2.2008), EGF/2008/002 ES/Delphi (rozhodnutie KOM(2008) 547 v konečnom
znení z 9.9.2008), EGF/2008/004 ES/Castilla y León/Aragón automoción
(rozhodnutie KOM(2009) 150 v konečnom znení z 20.3.2009), EGF/2009/007
SE/Volvo a EGF/2009/009 AT/Steiermark (rozhodnutie KOM(2009) 602 v konečnom
znení z 27.10.2009), EGF/2009/013 DE/Karmann (rozhodnutie KOM(2010) 7 v
konečnom znení z 22.1.2010), EGF/2009/019 FR/Renault (rozhodnutie
KOM(2011) 420 v konečnom znení z 11.7.2011), EGF/2010/002 ES/Cataluña
automoción (rozhodnutie KOM(2010) 453 v konečnom znení z 2.9.2010),
EGF/2010/004 PL/Wielkopolskie Automotive (rozhodnutie KOM(2010) 616 v
konečnom znení z 29.10.2010), EGF/2010/031 BE/General Motors Belgium
(rozhodnutie KOM(2011) 212 v konečnom znení zo 14.4.2011), EGF/2011/003
DE/Arnsberg and Düsseldorf automotive (rozhodnutie KOM(2011) 447 v
konečnom znení z 20.7.2011), EGF/2011/005 PT/Norte-Centro Automotive
(rozhodnutie KOM(2011) 664 v konečnom znení z 13.10.2011), EGF/2012/004
ES/Grupo Santana (rozhodnutie COM(2014) 116 final z 5.3.2014), EGF/2012/005
SE/Saab (rozhodnutie COM(2012) 622 final z 19.10.2012), EGF/2013/006 PL/Fiat
Auto Poland (žiadosť predložená Komisii 23. júla 2013), EGF/2013/012
BE/Ford Genk (žiadosť predložená Komisii 23. decembra 2013).
[10]             Pozri žiadosť EGF/2013/012 BE/Ford Genk.
[11]             Hlavné skupiny Medzinárodnej štandardnej klasifikácie
zamestnaní (ISCO-08).
[12]             V porovnaní napr. s pracovnými miestami samostatne
zárobkovo činných osôb. 
[13]             Zdroj: FOREM.
[14]             Pozri bod 29.
[15]             Kompetenčné strediská vykonávajú činnosti
odbornej prípravy, pripravujú štúdie a činnosti zamerané na zvyšovanie
informovanosti o špecifických povolaniach alebo odvetviach. Boli zriadené na
základe partnerstva medzi Valónskym regiónom, FOREM-om, sociálnymi partnermi z
príslušných odvetví, výskumnými strediskami a univerzitami.
[16]             Pozri bod 29.
[17]             V žiadosti predloženej 4. júla 2014 belgické orgány
zmenili rozpočet niektorých opatrení tak, aby zodpovedal skutočnému
stavu realizácie. 
[18]             IFAPME (Institut wallon de Formation en Alternance et des
indépendants et Petites et Moyennes Entreprises) je verejný inštitút odbornej
prípravy, ktorý zabezpečuje duálnu odbornú prípravu súvisiacu so
zamestnaním vo forme učňovského vzdelávania, ako aj osobitných kurzov
pre manažérov MSP.
[19]             „Airbag“ systém realizuje Valónsky región. Poskytuje
granty na rozbehnutie podnikateľskej činnosti do výšky
12 500 EUR za dva roky pre osoby, ktoré chcú začať
pôsobiť ako samostatne zárobkovo činné osoby na plný pracovný
čas.
[20]             Počet pracovníkov, ktorým je pomoc určená, a
rozpočet na toto opatrenie sa odhadujú na základe podobného opatrenia
vykonaného Saint-Gobain France, v prípade ktorého bola priemerná mesačná
mzda približne 4 500 EUR.
[21]             Arrêté royal relatif à la gestion active des
restructurations du 9 mars 2006 (Belgisch Staatsblad / Moniteur Belge,
31.3.2006, éd. 2, s. 18309).
[22]             Décret de la Région wallonne relatif au plan
d’accompagnement des reconversions du 29 janvier 2004 (Belgisch
Staatsblad / Moniteur Belge, 10.3.2004, s. 13547).
[23]             Finančný príspevok z EGF umožní belgickým orgánom
rozšíriť poskytovanie služieb súvisiacich s prechodom do iného zamestnania
nad rámec predpísaných období a zároveň realizovať dodatočné
opatrenia. Pri výpočte nákladov pridelených EGF belgické orgány
zohľadnia opatrenia, ktoré sa realizovali počas zákonom predpísaného obdobia
(toto sa vzťahuje len na opatrenie „prechod do iného zamestnania
(podpora/usmernenie/integrácia)“. Počet hodín služieb súvisiacich s
prechodom do iného zamestnania poskytnutých počas predpísaného obdobia sa
odpočíta od celkového počtu hodín služieb súvisiacich s prechodom do
iného zamestnania poskytnutých jednotlivým príjemcom, ktorým je pomoc
určená.
[24]             Finančná podpora z ESF bola poskytnutá v rámci osi
2.2 konvergenčného operačného programu na obdobie rokov 2008 – 2013
na projekt (EnTrain – En Transition-Reconversion-Accompagnement) zameraný na
rozvoj všeobecných vzdelávacích metód oddelení zodpovedných za prechod do iného
zamestnania.
[25]             Ú. v. EÚ L 347, 20.12.2013, s. 884.
[26]             Ú. v. EÚ C 373, 20.12.2013, s. 1.
[27]             Ú. v. EÚ L 406, 30.12.2006, s. 1.
[28]             Ú. v. EÚ C 373, 20.12.2013, s. 1.
[29]             Ú. v. EÚ C [...], [...], s. [...].
[30]             Ú. v. EÚ L 347, 20.12.2013, s. 884.